b'\n_START_ARTICLE_\nMariposa botnet\n_START_PARAGRAPH_\nMariposa je zlonamerna programska oprema, natan\xc4\x8dneje botnet. Zlonamerna programska oprema (angle\xc5\xa1ko malicious software) spada v sfero programske opreme vendar je ustvarjena z namenom izvajanja nelegitimnih dejanj v ra\xc4\x8dunalni\xc5\xa1kih sistemih. Botnet je bil odkrit meseca maja leta 2008. Uporabljen je bil za pridobivanje osebnih podatkov ter za napade za zavrnitve storitve. Pred onesposobitvijo botneta meseca marca leta 2009 naj bi bilo vanj vklju\xc4\x8denih do 12 milijonov IP naslovov ter 1 milijon ra\xc4\x8dunalni\xc5\xa1kih naprav pod nadzorom napadalca, ki so bili z njim oku\xc5\xbeeni. Znano je, da je tako imenovani Metulj ali Mariposa eden izmed najobse\xc5\xbenej\xc5\xa1ih botnetov do sedaj. Ustvarjen je bil s pomo\xc4\x8djo programa "Butterfly bot". Skupina iz \xc5\xa0panije, zadol\xc5\xbeena za kreacijo botneta se je imenovala DDP (\xc5\xa1pansko "Dias de Pesadilla", slovensko "Dnevi no\xc4\x8dnih mor"). Programska oprema je bila prodana tudi tretjim osebam. Mariposo so ustavili 14.3. 2010, v Madridu. Pri preiskavi so sodelovali mednarodni in nacionalni organi pregona spletnega kriminala, Panda Security (\xc5\xa1panski proizvajalec varnosthin re\xc5\xa1itev) ter Defence intelligence, ki pa je kanadsko varnostno podjetje. Do ustavitve botneta, so \xc5\xbee oku\xc5\xbeili skoraj 13 milijonov ra\xc4\x8dunalnikov, v kar 190 dr\xc5\xbeavah.\n_START_SECTION_\nNa\xc4\x8din delovanja\n_START_PARAGRAPH_\nMariposa je bila ustvarjena tako, da je zbirala osebne podatke (uporabni\xc5\xa1ka imena, gesla in ban\xc4\x8dne podatke). Poleg tega pa nalo\xc5\xbei dodatne zlonamerne datoteke. Mariposa se je \xc5\xa1irila preko USB klju\xc4\x8dkov, neposrednega elektronskega sporo\xc4\x8danja ter P2P omre\xc5\xbeja.\xc2\xa0_NEWLINE_Uporabniki botneta so se ga poslu\xc5\xbeili z namenom, da bi pridobili finan\xc4\x8dno korist z nelegalnimi dejanji. Prvoten namen oku\xc5\xbebe je bila pridobitev podatkov o ban\xc4\x8dnih ra\xc4\x8dunih, podatkov o pla\xc4\x8dilih ter posledi\xc4\x8dno pridobitev finan\xc4\x8dnih sredstev \xc5\xbertev. Podobna novej\xc5\xa1a botneta sta ZeroAccess ter Zeus. Zaradi vse pogostej\xc5\xa1ega pla\xc4\x8devanja prek spleta ter porasta vrednosti enote Bitcoin je vedno ve\xc4\x8d \xc5\xa1kodljive progamske opreme, ki se lahko uporabi za protipravno pridobitev koristi in podatkov.\n_START_SECTION_\nStorilci in \xc5\xbertve\n_START_PARAGRAPH_\nMariposo so izumili \xc5\xa1tudentje\xc2\xa0Fakultete za elektrotehniko, ra\xc4\x8dunalni\xc5\xa1tvo in informatiko, Univerze v Mariboru, prodali pa so ga \xc5\xa1panski hudodelni zdru\xc5\xbebi ter kasneje aktivno sodelovali s predlogi uporabe. Najbolj zloglasen glede tega primera je bil Maribor\xc4\x8dan Matja\xc5\xbe \xc5\xa0korjanc, znan tudi pod njegovim vzdevkom Iserdo. Poleg njega so policisti aretirali tudi Darko Gori\xc4\x8danac ter Mentor Leniqi, ki sta priznala kaznivo dejanje napada na informacijski sistem. Vpletena pa je tudi bila Matja\xc5\xbeeva punca, ki je dobila denar nakazan od \xc5\xa0pancev, ter ga predala naprej Matja\xc5\xbeu, vendar je trdila da ni vedela da je denar ilegalnega izvora.\xc2\xa0_NEWLINE_Zaradi dosegljivosti \xc5\xa1kodljive programske opreme so storilci kljub pomanjkljivemu znanju uspeli ustvariti ve\xc4\x8d kot 850 milijonov dolarjev \xc5\xa1kode. Ta je bila storjena na ve\xc4\x8d podro\xc4\x8djih, vklju\xc4\x8dno s socialnim omre\xc5\xbejem Facebook. Poleg finan\xc4\x8dnih koristi so se storilci dokopali tudi do osebnih podatkov (IP naslovi, e-po\xc5\xa1tni naslovi, gesla in podobno) ve\xc4\x8d kot 800.000 oseb. Ti bi se lahko prodali z namenom kraje identitete. 23 decembra 2009 je skupina za boj proti Metulj botnetu prevzela nadzor nad njim po prevzetju stre\xc5\xbenikov, ki jih je uporabljal Metulj. Storilci so nadzor prevzeli nazaj ter skupini za boj proti Metulju uspeli izvesti napad za zavrnitev storitve. Posledi\xc4\x8dno se je prek napake enega od storilcev skupina dokopala do njegovega IP naslova._NEWLINE_V mesecu februarju 2010 je \xc5\xa1panska policija aretirala naslednje storilce: Florencio Carro Ruiz (alias: Netkairo) kot domnevnega voditelja skupine storilcev, Jonathan Pazos Rivera (alias: Jonyloleante) in Juan Jose Bellido Rios (alias: Ostiator) pa sta bila aretirana zaradi suma sodelovanja v tej skupini._NEWLINE_18 julija 2010 so slovenski policisti v Mariboru aretirali Matja\xc5\xbea \xc5\xa0korjanca (alias: Iserdo) na podlagi suma ustvarjanja Metulj botneta. Kasneje so ga izpustili zaradi pomanjkanja dokazov. Zopet je bil aretiran meseca oktobra 2011. Meseca decembra 2013 je bil Matja\xc5\xbe \xc5\xa0korjanc obto\xc5\xbeen ustvarjanja \xc5\xa1kodljive programske opreme, vdiranja v informacijske sisteme ter pranja denarja. FBI je \xc5\xbeelel, da Slovenija preda storilce njim, vendar je Slovenija to zavrnila ter jih sama obsodila.\xc2\xa0Obsojen je bil na 58 mesecev zaporne kazni ter globo \xe2\x82\xac3.000. Sodi\xc5\xa1\xc4\x8de je ukazalo zaseg pridobljenega premo\xc5\xbeenja, po prito\xc5\xbebi \xc5\xa0korjanca je bila kon\xc4\x8dna globa dvignjena na kon\xc4\x8dnih \xe2\x82\xac28.000.\n_START_SECTION_\nZa\xc5\xa1\xc4\x8dita\n_START_PARAGRAPH_\nBotnet se najpogosteje \xc5\xa1iri preko USB pomnilnih naprav, v nekaterih primerih pa je nanj mogo\xc4\x8de naleteti na bolj obiskanih spletnih straneh kot okno za namestitev neke tretje programske opreme. Mnogi poro\xc4\x8dajo o oknu, ki \xc5\xbeeli namestiti gonilnike za grafi\xc4\x8dno kartico, ali pa zahteva obisk povezave, prek katere je \xc5\xbertev nato izpostavljena oku\xc5\xbebi z botnetom. Botnet sicer ni ve\xc4\x8d toliko aktualen, vendar takrat je bilo najve\xc4\x8dkrat omenjeno to, da se nadgradi antivirusni program ter tako prepre\xc4\x8dijo oku\xc5\xbeitev. Probleme so povzro\xc4\x8dali tudi USB naprave, zato ni za\xc5\xbeeleno priklju\xc4\x8devanje naprav, ki se jim ne da zaupati. Ena od za\xc5\xa1\xc4\x8dit je tudi, da se ne nalagajo datoteke iz spletnih strani, ki jim ni za zaupati.'